text: [{"text_idx": "#000001", "text": "Seinastu tveir dystirnar hja\u0301 TB so\u0301u vit stri\u0301\u00f0smannin Aron S\u00f8rensen aftur a\u0301 li\u00f0num. Aron hevur veri\u00f0 bu\u0301sitandi i\u0301 Danmark, men er nu\u0301 fluttur aftur til oynna saman vi\u00f0 unnustuni og bu\u0301leikast tey i\u0301 Sumba. Ti\u0301betur fyri okkum, so valdi Aron at gera sa\u0301ttma\u0301la vi\u00f0 TB. Ey\u00f0kenni\u00f0 hja\u0301 Aron er hansara o\u0301troyttiligi stri\u0301\u00f0svilji \u2013 ju\u0301st sum tu\u0301 heldur at bo\u0301lturin er farin og einki er at gera, so f\u00e6r Aron a\u0301 ein ella annan ha\u0301tt kempa\u00f0 seg til bo\u0301ltin og okkurt spyrst burturu\u0301r ho\u0301ast alt. Aron kann bru\u0301kast b\u00e6\u00f0i i\u0301 verjuni og i\u0301 a\u0301lopinum, hann er 27 a\u0301ra gamal og sp\u00e6ldi seinast fyri TB i\u0301 2014."}, {"text_idx": "#000002", "text": "I\u0301 inniverandi viku gj\u00f8rdist eisini greitt, at vit hava fingi\u00f0 k\u00e6rkomnan styrk: Tveir av okkara bestu leikarum seinastu a\u0301rini, Heine og Hanus Mortensen, hava nevniliga skriva\u00f0 undir sa\u0301ttma\u0301la vi\u00f0 TB."}, {"text_idx": "#000003", "text": "Heine by\u0301r vanliga i\u0301 Keypmannahavn, har hann lesur til l\u00e6kna. Nu\u0301 er hann heima a\u0301 Tv\u00f8royri eitt longri ti\u0301\u00f0arskei\u00f0 og ti\u0301 var\u00f0 gj\u00f8rligt at gera sa\u0301ttma\u0301la fyri ta\u00f0, i\u00f0 er eftir av a\u0301rinum. Ey\u00f0kenni\u00f0 hja\u0301 Heina er hansara einastandandi evni til at lesa sp\u00e6li\u00f0 og at var\u00f0veita ro\u0301in i\u0301 truplum st\u00f8\u00f0um. Heine er 25 a\u0301ra gamal og hevur vant vi\u00f0 seinastu 14 dagarnar. Hann sp\u00e6lir vanliga i\u0301 verjuni ella a\u0301 mi\u00f0juni, men nu\u0301 fa\u0301a vit at si\u0301ggja hvat ny\u0301ggi venjari okkara, Sigfri\u0301\u00f0ur Clementsen, fer at bru\u0301ka hann til."}, {"text_idx": "#000004", "text": "At enda vo\u0301ru vit so heppin, i\u0301 seinastu l\u00f8tu, at tryggja okkum Hanus Mortensen afturat ho\u0301pinum. Hanus var ein av okkara allarbestu leikarum a\u0301\u00f0renn hann flutti ni\u00f0ur til Danmarkar saman vi\u00f0 unnustuni. Hann sp\u00e6ldi 2 dystir fyri okkum i\u0301 fj\u00f8r\u00f0, men hevur annars ikki sp\u00e6lt si\u0301\u00f0an 2013 fyri TB. Eins og Heine, so hava ba\u0301\u00f0ir veri\u00f0 profilar a\u0301 li\u00f0num hja\u0301 I\u0301F F\u00f8royum. Hanus er av skjo\u0301tastu leikarum, er kru\u0301tsterkur og er eminentur vi\u00f0 h\u00f8vdinum. A\u0301\u00f0renn hann fo\u0301r til DK, var hann at finna i\u0301 verjuni, men hann hevur eisini royndir i\u0301 a\u0301lopinum."}, {"text_idx": "#000005", "text": "Vit eru o\u0301tru\u0301liga gla\u00f0 fyri at hava tilgongd av so go\u0301\u00f0um, lokalum leikarum. Saman vi\u00f0 afturvenda Poul Ingason og HB-arunum Hera Mohr og Ja\u0301kup Paula Breckmann, meta vit, at vit hava styrkt okkum i\u0301 st\u00f8\u00f0ginum og gle\u00f0a okkum til at fara i\u0301 gongd vi\u00f0 landskappingina aftur."}]